Številka: 84400-4/2021/3

Datum: 9. 12. 2021

Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17),   
93. člena Zakona o varstvu pred naravnimi in drugimi nesrečami (Uradni list RS,   
št. 51/06 – uradno prečiščeno besedilo, 97/10 in 21/18 – ZNOrg) ter 11. člena Zakona o odpravi posledic naravnih nesreč (Uradni list RS, št. 114/05 – uradno prečiščeno besedilo, 90/07, 102/07, 40/12 – ZUJF in 17/14) je Vlada Republike Slovenije na 106. redni seji dne 9. 12. 2021   
pod točko 1.10 sprejela naslednji

S K L E P :

1. Vlada Republike Slovenije je potrdila končno oceno neposredne škode na stvareh zaradi posledic neurij s poplavami 18. julija 2021 na območju Dolenjske, Koroške, Vzhodnoštajerske in Zahodnoštajerske regije, ki v 36 občinah skupno znaša 14.040.466,52 evra in jo je 1. oktobra 2021 verificirala Državna komisija za ocenjevanje škode po naravnih in drugih nesrečah (v nadaljnjem besedilu: Državna komisija). Od skupnega zneska neposredne škode znaša škoda na kmetijskih zemljiščih   
   59.417,08 evra, delna škoda na stavbah 166.491,80 evra, škoda na gradbeno-inženirskih objektih 2.709.335,21 evra, škoda na vodotokih 8.718.509,80 evra, škoda na gozdnih cestah 1.362.856,30 evra, škoda na državnih cestah 1.023.506,38evra ter škoda v gospodarstvu 349,95 evra. Škoda na kulturni dediščini je vključena v delni škodi na stavbah v oceni škode občinskih komisij.

Sestavni del končne ocene sta priloga 1, kjer je izkazan pregled neposredne škode na stvareh po regijah in občinah (kmetijska zemljišča in gozdovi, delna škoda na stavbah, gradbeno-inženirski objekti, vodotoki, gozdne ceste in državne ceste), ter priloga 2, kjer je izkazana škoda v gospodarstvu.

1. Končna ocena neposredne škode iz prvega odstavka prejšnje točke presega   
   0,3 promila načrtovanih prihodkov državnega proračuna za leto 2021   
   (3.216.599,40 evra) in je tako dosežen limit za uporabo sredstev državnega proračuna v skladu z Zakonom o odpravi posledic naravnih nesreč.
2. Pristojna ministrstva v skladu s tem sklepom pripravijo program odprave posledic neposredne škode v skladu z določbami Zakona o odpravi posledic naravnih nesreč.
3. Vlada Republike Slovenije je pooblastila Državno komisijo, da izjemoma lahko potrdi ponovno oceno škode pri posameznem oškodovancu v roku šestih mesecev po potrditvi te ocene, če so ugotovljena nova dejstva, zaradi katerih je bila ocena neposredne škode bistveno višja ali nižja, pa je oškodovanec predhodno storil vse, da bi bila škoda ocenjena v skladu s predpisi oziroma predpisano metodologijo. Potrjeno ponovno oceno škode Državna komisija pošlje Ministrstvu za okolje in prostor. O ponovni oceni škode mora Ministrstvo za okolje in prostor seznaniti Vlado Republike Slovenije ob predložitvi programa za odpravo posledic nesreče.
4. Ministrstvo za obrambo, Uprava Republike Slovenije za zaščito in reševanje, zapisniško prenese zapisnike in drugo dokumentacijo o oceni neposredne škode na stvareh zaradi posledic neurij s poplavami 18. julija 2021 Ministrstvu za okolje in prostor.
5. Vlada Republike Slovenije je potrdila stroške ocenjevanja škode zaradi posledic neurij s poplavami 18. julija 2021, ki so ga opravile občinske komisije in Uprava Republike Slovenije za zaščito in reševanje v skupni višini 2.120,00 evra, ki se pokrijejo iz proračunske rezerve.

Mag. Janja Garvas Hočevar

vršilka dolžnosti generalnega sekretarja

Priloga:

* prilogi iz 1. točke sklepa

Prejmejo:

* Ministrstvo za obrambo
* Ministrstvo za finance
* Ministrstvo za kmetijstvo, gozdarstvo in prehrano
* Ministrstvo za gospodarski razvoj in tehnologijo
* Ministrstvo za okolje in prostor
* Ministrstvo za infrastrukturo
* Ministrstvo za kulturo
* Uprava Republike Slovenije za zaščito in reševanje
* Služba Vlade Republike Slovenije za zakonodajo
* Urad Vlade Republike Slovenije za komuniciranje